SET รูด 18 จุดหลุดแนวรับ 1,520 โบรกฯ มอง Valuation ตึงตัว-จองไอพีโอ OR ดึงสภาพคล่อง
SET รูด 18 จุดหลุดแนวรับ 1,520 โบรกฯ มอง Valuation ตึงตัว-จองไอพีโอ OR ดึงสภาพคล่อง
SET รูด 18 จุด หลุดแนวรับ 1,520 โบรกฯ มอง Valuation ตึงตัว-จองไอพีโอ OR ดึงสภาพคล่อง
15 ม.ค. 2564

ผู้สื่อข่าวรายงานว่า ดัชนีตลาดหุ้นไทย ล่าสุด ณ เวลา 12.26 น. อยู่ที่ระดับ 1,517.74 จุด ปรับตัวลดลง 18.24 จุด ด้วยมูลค่าการซื้อขาย 4.91 หมื่นล้านบาท
นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งไซด์เวย์ อิงแดนลบ จากความกดดันอัตราผลตอบแทนพันธบัตร (Bond Yield) สหรัฐที่สูงขึ้น และการเปิดให้จองซื้อหุ้นเสนอขายให้กับประชาชนทั่วไปครั้งแรก (IPO) ของบริษัทขนาดใหญ่ในช่วงปลายเดือนม.ค.นี้ ทำให้มีการดึงสภาพคล่องตลาดออกไปบางส่วน
ขณะที่ถึงแม้ว่านายโจ ไบเดน ว่าที่ประธานาธิบดีสหรัฐ จะประกาศมาตรการกระตุ้นเศรษฐกิจครั้งใหญ่เพื่อเยียวยาผลกระทบจากการแพร่ระบาดของไวรัสโควิด-19 ซึ่งมีวงเงิน 1.9 ล้านล้านดอลลาร์ แต่การใช้จ่ายทำให้เงินเฟ้อเร่งตัวขึ้น และทำให้ Bond Yield สูงขึ้นด้วย ซึ่งตลาดให้น้ำหนักตรงนี้ทำให้ดาวโจนส์ติดลบเล็กน้อยเมื่อคืนที่ผ่านมา ซึ่งแม้จะมีข่าวดีแต่ตลาดทั่วโลกก็มี Valuation ที่ตึงตัว
ส่วนตลาดบ้านเราก็ถือว่าแพง มองจาก Forward P/E ปีนี้ที่ 20 เท่า และปี 2565 ที่ 17 เท่า อีกทั้งหุ้น DELTA เริ่มผันผวนซึ่งก็จะกดดดันตลาดด้วย โดยวานนี้หุ้น DELTA กระทบดัชนีฯราว 7 จุด พร้อมให้ติดตามสถานการณ์การแพร่ระบาดไวรัสโควิด-19 ทั้งในประเทศและนอกประเทศ รวมถึงติดตามการทยอยประกาศผลประกอบการของกลุ่มแบงก์  ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ คละกัน
พร้อมให้แนวรับ 1,530-1,520 จุด ส่วนแนวต้าน 1,545-1,550 จุด
 
 